El Pla Corresponsables s'inicia aquestes Pasqües amb dues escoletes gratuïtes
06 abril 2022

## El Pla Corresponsables s'inicia aquestes Pasqües amb dues escoletes gratuïtes06 abril 2022Última actualització: 06 abril 2022

![](../gestion/img/fb5ee0c9c39f7fe39babcc3e379fc0aacc27629a3a1b5b71f82c565e73e24065.jpg)  
  

El departament d'Igualtat, Diversitat i Polítiques Inclusives, amb la seua regidora **Juana Navarro**; i el d'Infància, amb la seua edil **Liduvina Gil**, han presentat aquest matí la posada en marxa del Pla Corresponsables, un projecte subvencionat per la Generalitat Valenciana per al desenvolupament de borses de cura professional per a famílies amb fills i filles menors de catorze anys.  
  
"El seu objectiu és iniciar el camí cap a la garantia de l'atenció com un dret en Espanya des de l'òptica de la igualtat entre homes i dones", ha explicat Navarro. Els projectes, que s'emmarquen dins del Pla Corresponsables, oferiran serveis per a ajudar a les famílies a la conciliació a través d'activitats on es fomentarà la cultura, la coeducació, la participació, l'educació emocional i ambiental i la interculturalitat.  
  
Les dues primeres activitats d'aquest programa seran dues escoletes als barris del Roís de Corella i Marxuquera gratuïtes per als xiquets i xiquetes empadronats a Gandia. "És molt important que no supose una despesa econòmica per a poder arribar a totes les persones i conciliar la seua situació laboral amb la familiar".  
  
L'Escola de Pasqua al Roís de Corella se celebrarà del dia 19 al 22 d'abril al Centre Cívic. Els xiquets i xiquetes d'entre 6 a 12 anys podran participar de 9:00?h a 13:00?h a les diferents activitats: manualitats, jocs, esports, tallers, animació lectora... Les inscripcions podran realitzar-se des de hui, 6 d'abril, fins al pròxim dimarts dia 12 a través del correu casalestiualrois@gmail.com i/o el telèfon 659300166 (horari d'atenció 17-20?h).  
  
Per altra banda, els tallers de Pasqua a l'escoleta de Marxuquera seran els dies 19 i 21 d'abril per als xiquets i xiquetes de 5 a 12 anys. El dia 19 seran tallers dedicats a l'Ou de Pasqua, mentre que al 21 hi haurà jocs de Pasqua. "L'horari serà de 18?h fins a que es cansen. Tot i que aquestes serveixen de recurs per a moltes famílies, el principal és que els xiquets gaudisquen d'aquesta festivitat", ha conclòs Gil.